KIRJALLINEN KYSYMYS E-1084/01 esittäjä(t): Bart Staes (Verts/ALE) komissiolle. Sensus-hanke: DARPAn eurooppalainen vastapuoli.



Virallinen lehti nro 364 E , 20/12/2001 s. 0043 - 0044



KIRJALLINEN KYSYMYS E-1084/01 esittäjä(t): Bart Staes (Verts/ALE) komissiolle (6. huhtikuuta 2001) Aihe: Sensus-hanke: DARPAn eurooppalainen vastapuoli Sensus-hankkeen, Aventinus-hankkeen seuraajan, puitteissa on yritetty kehittää eurooppalaisia poliisi- ja tiedustelupalveluja varten tarkoitettu DARPAn (Defense Advanced Research Projects Agency) mallin mukainen tietojenvaihto-ohjelma. Sensus-hankkeen koordinoinnista vastaa Stephan Bodenkamp/Christoph Kionowski, joka on Saksan liittotasavallan tiedustelupalvelun salainen agentti. Valtion elin DARPA koordinoi Yhdysvaltain puolustusministeriön tutkimus- ja kehitysohjelmia. Kahdella kieliteknologiayrityksellä näyttää olevan merkittävä osa sekä DARPA- että Sensus-hankkeissa. Dragon on kehittänyt käännösteknologiaa Yhdysvaltain tiedustelupalveluille ja osallistui niin sanotun Multilingual Interview -järjestelmän (MIS) kehittämiseen. Tämän järjestelmän tarkoituksena oli kroatian, serbian ja bosnian kielillä Bosnia-Hertsegovinassa käytyjen keskustelujen automaattinen kääntäminen (keväällä 1998) ja arabian, farsin, hindin ja urdun kielillä Persianlahdella käytyjen keskustelujen kääntäminen (kesällä 1998). Sail Labs -tytäryhtiönsä kautta (aikaisemmin Gesellschaft für Multilingual Systeme mbH) Lernout & Hauspie (L & H) oli puolestaan tekemisissä eurooppalaisen Sensus-hankkeen kanssa. Täydennyksenä on ilmoitettava, että L & H osallistui vuonna 1997 myös DARPAn Dominate the Battlespace -hankkeeseen. Kilpailijansa Dragon-yhtiön MIS-hankkeen yhteydessä saavuttaman menestyksen innoittamana L & H perusti muutamia niin sanottuja kielenkehitysyhtiöitä kieliteknologian kehittämiseksi hindin, farsin, arabian ja urdun kielillä. Stephan Bodenkamp/Christoph Kionowski, Saksan liittotasavallan tiedustelupalvelun salainen agentti ja Sensus-hankkeen koordinaattori, perusti kolme kielenkehitysyhtiötä. Vuoden 2000 alussa myös Dragon joutui L & H:n omistukseen. Yhdysvaltalainen tiedustelupalvelu National Security Agency ei hyväksynyt tätä yritysostoa, koska tällä tavalla arkaluontoinen ja strateginen teknologia joutui eurooppalaisen ryhmittymän käsiin. 1. Mitä toimia L & H on toteuttanut Sensus-hankkeen puitteissa? 2. Mitä toimia L & H:n tytäryhtiö Sail Labs on toteuttanut Sensus-hankkeen puitteissa? 3. Mitä toimia koordinaattori Stephan Bodenkampin/Christoph Kionowskin perustamat kolme kielenkehitysyhtiötä ovat toteuttaneet Sensus-hankkeen puitteissa? 4. Mitä toimia L & H:n tytäryhtiö Dragon on toteuttanut Sensus-hankkeen puitteissa? Erkki Liikasen komission puolesta antama vastaus (1. elokuuta 2001) Parlamentin jäsen vertaa kysymyksessään toisiinsa Sensus-hanketta ja DARPAa (Yhdysvaltojen puolustusteollisuuden huippututkimushankkeita koordinoiva virasto), jotka eivät kuitenkaan ole keskenään vertailukelpoisia. Sensus on yksittäinen hanke ja yksi monista yhteisön neljännen tutkimuksen ja teknologisen kehittämisen puiteohjelman yhteisrahoitteisista tutkimusta ja teknologista kehittämistä koskevista (TTK) hankkeista, jota yhteisö rahoittaa 2,25 miljoonalla eurolla. Neljännestä puiteohjelmasta rahoitetaan hankkeita, jotka koskevat monia eri aloja kuten bioteknologiaa, liikennettä ja energiaa. DARPA puolestaan on Yhdysvaltain hallituksen alainen keskusvirasto, joka koordinoi puolustusministeriön TTK-ohjelmia. Gesellschaft für multilingual Systeme mbH (GMS) osallistui Sensus-hankkeeseen yhteistyökumppanina määritysvaiheen aikana, joka kesti vuoden 1998 loppuun. Yhtiö oli vastuussa tehtäväkokonaisuudesta, joka koski alan teknologian tarkastelua (Technology Review) ja jonka avulla määriteltiin, mitkä Sensus-hankkeelle tarpeelliset välineet olivat jo olemassa ja millä ehdoilla välineet saataisiin hankkeen käyttöön. GMS:stä tuli Lernout & Hauspie (L & H) Sprachtechnologie GmbH, ja yhtiö oli mukana Sensus-hankkeessa toukokuuhun 1999 saakka, jolloin se jätti paikkansa ja tehtävänsä yhtiölle nimeltä Sail Labs GmbH. Sail Labs oli vastuussa kahdesta kielen käsittelyvälineitä koskevasta tehtäväkokonaisuudesta (Linguistic Tools for Input Scenario ja Linguistic Tools for Information Processing). Ensimmäinen tehtäväkokonaisuus koski kielitekniikan välineitä, jotka perustuivat Aventinus-hankkeesta saatuihin tuloksiin ja jotka oli määrä laajentaa kattamaan kreikan, italian, portugalin ja hollannin kielet. Tehtäväkokonaisuus koski myös tietokoneavusteista kääntämistä (termitietokantojen, käännösmuistin ja konekäännösohjelmien käyttö) sekä elementtien luettelointia ja luokittelua. Toinen tehtäväkokonaisuus koski monikielistä ja multimodaalista käsittelyä. Näissä tehtävissä Sail Labsia avustivat useat liitännäiset sopimuspuolet, joihin kuului arvostettuja yliopistoja ja kieliteknologian tutkimuslaitoksia. Mikään L & H:n kolmesta kielenkehitysyhtiöstä tai muusta yhtiöstä ei ollut mukana Sensus-hankkeessa. Stephan Bodenkamp on ilmoittanut (sekä komissiolle että saksalaiselle ja kansainväliselle lehdistölle) olleensa yksi mainittujen kolmen L & H-ryhmään kuuluvan kielenkehitysyhtiön alkuperäisistä osakkaista ja myös niiden tekninen johtaja, joksi hänet oli nimitetty kunnianosoituksena. Bodenkamp omisti jokaisen yhtiön 278 000 osakkeesta 10, joista jokainen oli noin 210 euron arvoinen. Hänen on ilmoitettu myyneen osakkeensa marraskuussa 1999. L & H Dragon ei ollut mukana Sensus-hankkeessa.